***30.01.2018*. lēmums par Pretcikliskās kapitāla rezerves normas noteikšanu**

**Pretcikliskās kapitāla rezerves (PKR) norma tiek noteikta 0% apmērā. Noteikto PKR normu kredītiestādes specifiskās pretcikliskās kapitāla rezerves aprēķinā izmanto no *2019. gada 1.februāra*. Finanšu un kapitāla tirgus komisija (FKTK) lems par nepieciešamību noteikt PKR normu apmērā virs 0%, ja Latvijas finanšu sektorā tiks novērots būtisks ciklisko sistēmisko risku pieaugums.**

FKTK, kā par PKR normas noteikšanu atbildīgā iestāde, saskaņā ar KIL 35.5 pantu reizi ceturksnī analizē kredīta atlikuma un IKP attiecību, šī rādītāja novirzi no ilgtermiņa tendences, kā arī izvērtē papildus rādītājus, lai pamatotu kārtējo lēmumu par PKR normas noteikšanu.

Izmantojot "plašo" kredītu definīciju, kredīta atlikuma un IKP attiecība 2017. gada 2.ceturksnī bija 93%, bet tās novirze no ilgtermiņa tendences bija -39%, kā rezultātā PKR etalonnorma ir 0%. Izmantojot "šauro" kredītu definīciju, kredīta atlikuma un IKP attiecība 2017. gada 3. ceturkšņa beigās bija 41%, bet tās novirze no ilgtermiņa tendences bija -27%, kā rezultātā arī uz "šaurās" kredītu definīcijas balstītā PKR etalonnorma bija 0% (skat. attēlu).

*Kredīta atlikuma un IKP attiecība, tās novirze no ilgtermiņa tendences un PKR etalonnorma, izmantojot "šauro" kredītu definīciju*

2017. gadā Latvijas ekonomikas sniegums pārsniedza gada sākumā veiktās prognozes. Aktuālā IKP pieauguma prognoze 2017. gadam palielināta līdz 4.2%. Pieaugums ir vērojams praktiski visās tautsaimniecības nozarēs. Spēcīgāks pasaules, t.sk. Eiropas Savienības, ārējais pieprasījums veicina eksportējošo nozaru, t.sk. apstrādes nozares, un transporta pieaugumu. Būvniecību un ar to saistīto nozaru izaugsmi veicina privātās investīcijas un ES fondu līdzekļu raitāka apguve. Savukārt mājsaimniecību ienākumu pieaugums atbalsta privāto patēriņu.

Neskatoties uz uzlabojušos makrofinansiālo situāciju, noturīgs kreditēšanas pieaugums pagaidām nav novērojams. 2016. gada otrajā pusgadā un 2017. gada sākumā novērotais nefinanšu sabiedrībām izsniegtā kredītportfeļa atlikuma mērens pieaugums ir apstājies un 2017. gada septembrī pat uzrādīja 4.7% kritumu (pret iepriekšējā gada septembri). Taču, jāatzīmē, ka to ietekmēja vienreizējs faktors, kas saistīts ar banku apvienošanās procesu un daļas kredītportfeļa nodošanu mātes bankai. Izslēdzot šī procesa ietekmi gada pieauguma temps iekšzemes uzņēmumu kredītportfelim būtu aptuveni 0.3%. Savukārt mājsaimniecībām izsniegto kredītu atlikums 2017.gada septembrī uzrāda 0.4% gada samazinājumu. Kreditēšanas pieaugumu joprojām ierobežo gan pieprasījuma (īpaši attiecībā uz lieliem uzņēmumiem), gan piedāvājuma (īpaši attiecībā uz maziem un vidējiem uzņēmumiem) faktori. Lai gan ir novērojamas atsevišķas nelielas kredītu standartu vājināšanas pazīmes hipotekāriem kredītiem mājsaimniecībām, kopumā 3. ceturksnī kredītu standarti lielākoties saglabājās nemainīgi un joprojām samērā stingri. Mājsaimniecību pieprasījums pēc kredītiem turpina nedaudz palielināties, savukārt nefinanšu sabiedrību pieprasījums kopumā nav mainījies, lielo uzņēmumu pieprasījumam mazinoties, bet mazo un vidējo uzņēmumu pieprasījumam pieaugot.

Mājokļu cenu gada pieauguma temps joprojām ir augsts, sasniedzot 9.6% 2017. gada 2. ceturkšņa beigās. Tomēr jāatzīmē, ka šo cenu indeksu nosaka joprojām salīdzinoši neliels tirgus apgrozījums. Aktivitāte nekustamā īpašuma tirgū salīdzinot ar 2016. gadu ir pierimusi, un kopumā darījumu skaita ziņā saglabājas par 30% zemākā līmenī nekā pirms 2008. gada krīzes. Mājokļu cenu indeksa pieaugumu galvenokārt nosaka cenu pieaugums lietoto (nevis jauno) dzīvokļu segmentā, kas varētu būt skaidrojams ar augošo pieprasījumu pēc lētākiem mājokļiem, un šādu mājokļu ierobežoto piedāvājumu. Mājokļu cenu dinamiku ietekmē mājsaimniecību noskaņojuma un finansiālās situācijas uzlabojums, samazinoties to parāda slogam un pieaugot darba samaksai praktiski visās tautsaimniecības nozarēs, kā arī kredītu pieejamības uzlabojums saistībā ar valsts palīdzības programmu dzīvojamās telpas iegādei vai būvniecībai ģimenēm ar bērniem. Šī programma, kas uzsākta 2014. gadā, atvieglo iespēju ģimenēm ar bērniem nodrošināt pirmo iemaksu kredītam, saņemot valsts galvojumu. Galvojuma apmērs 10-20% apmērā ir ierobežots un atkarīgs no bērnu skaita ģimenē. Šīs programmas ietvaros izsniegto hipotekāro aizdevumu apjoms veido aptuveni trešdaļu no visiem mājokļa iegādei no jauna izsniegtajiem kredītiem, un šīs programmas loma nekustamā īpašuma tirgū un kreditēšanā vairs nepalielinās. Taču no 2018. gada stājās spēkā grozījumi programmā, paplašinot mājsaimniecību loku, kas var šai programmai pieteikties. Līdz ar to 2018. gadā tiek prognozēts nekustamā īpašuma pirkumu skaita pieaugums.

Tuvākajā un vidējā nākotnē stabilitātes riski Latvijas finanšu sektoram galvenokārt izceļas ārējā, nevis iekšējā makrofinansiālajā vidē, un tie ir saistīti ar Latvijas ekonomikas atvērtību, starptautiskiem un ģeopolitiskiem riskiem, kā arī iespējamiem šokiem Skandināvijas valstu nekustamā īpašuma tirgos.

Kopumā, 2017. gadā novērojamā ekonomiskā izaugsme notiek bez aktīvas kredītiestāžu iesaistes un rādītāji neliecina par pārmērīgu finanšu nesabalansētību akumulēšanos un nepieciešamību noteikt PKR normu virs 0%. Komisija turpinās analizēt attiecīgos rādītājus un tendences, lemjot par PKR normas noteikšanu turpmākajos ceturkšņos. Komisija lems par nepieciešamību noteikt PKR normu apmērā virs 0%, ja Latvijas finanšu sektorā tiks novērots būtisks ciklisko sistēmisko risku pieaugums.